b'\n_START_ARTICLE_\nS\xc4\x83m\xc4\x83n\xc4\x83torul\n_START_PARAGRAPH_\nS\xc4\x83m\xc4\x83n\xc4\x83torul a fost o revist\xc4\x83 literar\xc4\x83 s\xc4\x83pt\xc4\x83m\xc3\xa2nal\xc4\x83, conceput\xc4\x83 de c\xc4\x83tre George Co\xc8\x99buc \xc8\x99i Alexandru Vl\xc4\x83hu\xc8\x9b\xc4\x83 \xc8\x99i care a ap\xc4\x83rut la Bucure\xc8\x99ti, \xc3\xaentre 2 decembrie 1901 \xc8\x99i p\xc3\xa2n\xc4\x83 la 27 iunie 1910 f\xc4\x83r\xc4\x83 \xc3\xaentrerupere. A jucat un rol important \xc3\xaen via\xc8\x9ba literar\xc4\x83 a vremii \xc8\x99i a constituit catalizatorul pentru \xc3\xaenfiin\xc8\x9barea curentului ideologic \xc8\x99i literar care i-a purtat numele - S\xc4\x83m\xc4\x83n\xc4\x83torismul. Acest curent, promovat de colaboratorii revistei \xc8\x99i teoretizat de Nicolae Iorga, sus\xc8\x9binea, \xc3\xaen special prin intermediul paginilor revistei, valorile na\xc8\x9bionale tradi\xc8\x9bionale \xc8\x99i folclorice, necesitatea culturaliz\xc4\x83rii \xc8\x9b\xc4\x83r\xc4\x83nimii, etc. \xe2\x80\x9eS\xc4\x83m\xc4\x83n\xc4\x83torul\xe2\x80\x9d a publicat numeroase texte folclorice, documente istorice, pagini inedite din opera lui Mihai Eminescu, precum \xc8\x99i comentarii privind clasicii literaturii rom\xc3\xa2ne, traduceri din literatura universal\xc4\x83, etc.\n_START_SECTION_\nNot\xc4\x83 asupra denumirii\n_START_PARAGRAPH_\nS\xc4\x83m\xc4\x83n\xc4\x83torul sau Sem\xc4\x83n\xc4\x83torul? De la nr.1 din 2 dec. 1901 p\xc3\xa2n\xc4\x83 la nr. 27 din 29 septembrie 1902, titlul revistei a fost Sem\xc4\x83n\xc4\x83torul; de la nr. 28 din 4 octombrie 1902 p\xc3\xa2n\xc4\x83 la sf\xc3\xa2r\xc8\x99itul anului 1909, titlul s-a schimbat \xc3\xaen S\xc3\xa3m\xc4\x83n\xc4\x83torul, ad\xc4\x83ug\xc3\xa2ndu-se a treia vocal\xc4\x83 \xc4\x83 \xe2\x80\x9cbarbar\xc4\x83\xe2\x80\x9d cum o nume\xc8\x99te Tudor Arghezi. \xc3\xaen Bilete de papagal; \xc3\xaen 1906 la \xc3\xaentrebarea unui cititor care este forma corect\xc4\x83, revista r\xc4\x83spunde c\xc4\x83 cea corect\xc4\x83 este cu \xc4\x83: S\xc3\xa3m\xc3\xa3n\xc3\xa3torul. \xc3\x8en anul 1910, \xc3\xaens\xc4\x83, redac\xc8\x9bia revine la transcrierea ini\xc8\x9bial\xc4\x83 cu e: Sem\xc4\x83n\xc4\x83torul._NEWLINE_ _NEWLINE_\xc3\x8enaintea revistei scoase de A. Vlahu\xc8\x9b\xc4\x83 \xc8\x99i G. Co\xc8\x99buc, din \xc3\xaendemnul lui Spiru C. Haret la Bucure\xc8\x99ti au mai ap\xc4\x83rut dou\xc4\x83 periodice cu titlul Sem\xc3\xa3n\xc3\xa3torul: prima la B\xc3\xa2rlad, de la 27 septembrie 1870, cu \xc3\xaentreruperi, p\xc3\xa2n\xc4\x83 la 12 septembrie 1876; a doua, av\xc3\xa2nd subtitlul Revist\xc4\x83 pentru popor \xc8\x99i \xc8\x99coal\xc4\x83, la Gala\xc8\x9bi, de la 20 ianuarie p\xc3\xa2n\xc4\x83 la 20 mai 1899.\n_START_SECTION_\nApari\xc8\x9bia revistei \xc3\xaen volume\n_START_PARAGRAPH_\nRevista "S\xc4\x83m\xc4\x83n\xc4\x83torul" a ap\xc4\x83rut \xc8\x99i \xc3\xaen volume. \xc3\x8en anul 1902 s-au tip\xc4\x83rit dou\xc4\x83: volumul I sub denumirea "Sem\xc4\x83n\xc4\x83torul" cuprindea numerele de la 1 la 26 iar volumul II, numerele de la 27 la 39._NEWLINE__NEWLINE_\xc3\x8en anii urm\xc4\x83tori au ap\xc4\x83rut la v\xc3\xa2nzare \xc3\xaen libr\xc4\x83rii volume frumos copertate, cu numerele integral inserate sau cu numere la comand\xc4\x83. Pagina\xc8\x9bia era continu\xc4\x83. Volumele au fost urm\xc4\x83toarele:_NEWLINE__NEWLINE_An I (1901-1902) vol. I, nr. 1-26, pg. 1-416, vol II, nr. 27-39, pg. 1-224_NEWLINE__NEWLINE_An II (1903) vol. III, nr. 1-52, pg. 1-834_NEWLINE__NEWLINE_An III (1904) vol. IV, nr.1-52, pg. 1-832_NEWLINE__NEWLINE_An IV (1905) vol. V, nr.1-52, pg. 1-980_NEWLINE__NEWLINE_An V (1906) vol. I, nr. 1-26, pg. 1-520, vol II, nr. 27-52, pg. 521-1068_NEWLINE__NEWLINE_An VI (1907) vol. I, nr.1-52, pg. 1-1090_NEWLINE__NEWLINE_An VII (1908) vol. I, nr.1-52, pg. 1-1178_NEWLINE__NEWLINE_An VIII (1909) vol. I, nr.1-51, pg. 1-998_NEWLINE__NEWLINE_An IX (1910) vol. I, nr.1-27, pg. 1-416\n_START_SECTION_\nProblemele legate de format. Coperta \xc8\x99i con\xc8\x9binutul.\n_START_PARAGRAPH_\nGeorge Sfetea propunea un format de copert\xc4\x83 executat de c\xc4\x83tre pictorul Nicolae Grigorescu, cu care el mai colaborase. Propune un model dup\xc4\x83 tabloul \xc3\xaen ulei \xe2\x80\x9e\xc8\x9a\xc4\x83ranc\xc4\x83 cu oile la poian\xc4\x83\xe2\x80\x9d \xc3\xaen care s\xc4\x83 apar\xc4\x83 \xc8\x99i un sem\xc4\x83n\xc4\x83tor. \xc3\x8en final, se accept\xc4\x83 o copert\xc4\x83 cu o \xc8\x9b\xc4\x83ranc\xc4\x83 torc\xc3\xa2nd, \xc3\xaen dreapta sem\xc4\x83n\xc4\x83torului, \xc8\x99i cu aceia\xc8\x99i simbolistic\xc4\x83 pe care pictorul o g\xc3\xa2ndise pentru \xc3\xaembr\xc4\x83c\xc4\x83minte. Descul\xc8\x9b\xc4\x83, simboliz\xc3\xa2nd via\xc8\x9ba de la \xc8\x9bar\xc4\x83, cu fust\xc4\x83 neagr\xc4\x83 peste genunchi, cu ie \xc8\x99i c\xc3\xa2rp\xc4\x83 alb\xc4\x83, combina\xc8\x9bia alb-negru fiind specific\xc4\x83  portului popular sibian, ungurenesc, combinezon \xc8\x99i br\xc3\xa2u pe ro\xc8\x99u, motivele pe ro\xc8\x99u ale br\xc3\xa2ielor purt\xc3\xa2ndu-se \xc3\xaen zona subcarpatic\xc4\x83 din regat._NEWLINE__NEWLINE_In privin\xc8\x9ba con\xc8\x9binutului se propunea un editorial, o poezie, un reportaj sau o not\xc4\x83 de drum, un articol de factur\xc4\x83 didactic\xc4\x83 sau de critic\xc4\x83 literar\xc4\x83, un basm sau o pies\xc4\x83 de teatru inspirat\xc4\x83 din literatura oral\xc4\x83 \xc8\x9b\xc4\x83r\xc4\x83neasc\xc4\x83, o poezie sau pilde ale marilor poe\xc8\x9bi ai lumii.\n_START_SECTION_\nProgramul S\xc4\x83m\xc4\x83n\xc4\x83torul\n_START_PARAGRAPH_\nProgramul revistei \xe2\x80\x9eS\xc4\x83m\xc4\x83n\xc4\x83torul\xe2\x80\x9d, este expus \xc3\xaen articolul programatic, Primele vorbe, nesemnat, se aduc \xc3\xaen discu\xc8\x9bie idei \xc3\xaent\xc3\xa2lnite cu mult \xc3\xaenainte, la Vatra, dar \xc8\x99i \xc3\xaen alte foi rom\xc3\xa2ne\xc8\x99ti. \xc3\xaenceputul lor se caut\xc4\x83 uneori cu mult \xc3\xaen urm\xc4\x83. \xc3\x8ent\xc3\xa2mplare nu poate fi c\xc4\x83 revista Curierul literar pu\xc2\xadblic\xc4\x83, \xc3\xaen loc de articol programatic, articolul lui M. Kog\xc4\x83lniceanu din fruntea Daciei literare, din 1840. Programul S\xc4\x83m\xc4\x83n\xc4\x83torului st\xc4\x83ruia asupra \xc3\xaensemn\xc4\x83t\xc4\x83\xc8\x9bii p\xc4\x83str\xc4\x83rii \xe2\x80\x9elimbii \xc8\x99i da\xc2\xadtinii str\xc4\x83mo\xc8\x99e\xc8\x99ti" \xc8\x99i cerea ca scriitorii s\xc4\x83 cunoasc\xc4\x83 via\xc8\x9ba po\xc2\xadporului. Os\xc3\xa2ndea scriitorii care puseser\xc4\x83 \xc3\xaen stihuri am\xc4\x83girile \xc8\x99i durerile micii lor vie\xc8\x9bi \xc8\x99i se \xc3\xaenstr\xc4\x83inaser\xc4\x83 \xe2\x80\x9ede marea via\xc8\x9b\xc4\x83 a poporului, de marile lui suferin\xc8\x9be \xc8\x99i aspira\xc8\x9bii". Expectativa a u\xc8\x99urat \xe2\x80\x9emediocrit\xc4\x83\xc8\x9bilor pompoase" triumful, se arat\xc4\x83 mai de\xc2\xadparte, \xc8\x99i a l\xc4\x83sat drum liber \xe2\x80\x9ev\xc3\xa2ntur\xc4\x83torilor de fraze goale" s\xc4\x83 batjocoreasc\xc4\x83 limba, \xc3\xaen cele mai diverse ocazii. Cei doi directori adresau cuvinte de \xc3\xaemb\xc4\x83rb\xc4\x83tare, invoc\xc3\xa2nd \xc8\x99i numele lui Eminescu. \xe2\x80\x9eSufla\xc8\x9bi colbul de pe cronici, cum zice poetul, \xc8\x99i face\xc8\x9bi s\xc4\x83 renasc\xc4\x83 virtu\xc8\x9bile b\xc4\x83tr\xc3\xa2nilor de atunci \xc3\xaen sufletul tinerimii de azi."_NEWLINE_Nemul\xc8\x9bumit de tonul molcom-moldovenesc al textului, Co\xc8\x99buc reia ideile directoare ale revistei: \xe2\x80\x9cNoi cu literatura ast\xc4\x83zi nu mai st\xc4\x83m \xc3\xaen mijlocul istoriei noastre, nu st\xc4\x83m nici \xc3\xaen mijlocul tradi\xc8\x9biilor noastre, nu st\xc4\x83m mai ales \xc3\xaen mijlocul poporului nostru: \xe2\x80\x9cF\xc4\x83r\xc4\x83 idealuri nu e lupt\xc4\x83 \xc8\x99i f\xc4\x83r\xc4\x83 lupt\xc4\x83 nu e nici literatur\xc4\x83\xe2\x80\x9d; \xe2\x80\x9cAm rupt firul tradi\xc8\x9biilor, ne batem joc de credin\xc8\x9ba str\xc4\x83mo\xc8\x99ilor, lu\xc4\x83m \xc3\xaen de\xc8\x99ert institu\xc8\x9biunile \xc8\x9b\xc4\x83rii \xc8\x99i a\xc8\x99ez\xc4\x83mintele ei, r\xc3\xa2dem \xc3\xaen pumni de aspera\xc8\x9biunile na\xc8\x9bionale \xc8\x99i import\xc4\x83m \xc3\xaen literatur\xc4\x83 (...) - c\xc3\xa2te \xc8\x99i mai c\xc3\xa2te bolnave idei \xc8\x99i cu totul str\xc4\x83ine spiritului rom\xc3\xa2nesc\xe2\x80\x9d_NEWLINE__NEWLINE_\xc8\x98i Alexandru Vl\xc4\x83hu\xc8\x9b\xc4\x83, \xc3\xaen \xe2\x80\x9eS\xc4\x83m\xc4\x83n\xc4\x83torul\xe2\x80\x9d num\xc4\x83rul 3, de vineri, 16 decembrie 1901, dezvolt\xc4\x83 pe larg bazele conceptuale ale revistei  \xc3\xaen articolul \xe2\x80\x9eC\xc4\x83r\xc8\x9bi pentru popor\xe2\x80\x9d: \xe2\x80\x9eIcoane din trecut, \xc3\xaent\xc3\xa2mpl\xc4\x83ri viteje\xc8\x99ti, ispr\xc4\x83vi din acelea care-\xc8\x9bi \xc3\xaenal\xc8\x9b\xc4\x83 sufletul, scene din via\xc8\x9ba de la \xc8\x9bar\xc4\x83, pilde \xc8\x99i \xc3\xaenv\xc4\x83\xc8\x9b\xc4\x83turi s\xc4\x83n\xc4\x83toase date \xc3\xaentr-o form\xc4\x83 atr\xc4\x83g\xc4\x83toare, puterea providen\xc8\x9bial\xc4\x83 a unui primar ideal, a unui proprietar, a unui preot, a unui \xc3\xaenv\xc4\x83\xc8\x9b\xc4\x83tor \xe2\x80\x94 a\xc8\x99a cum \xc3\xaei vis\xc4\x83m \xc8\x99i cum ar trebui s\xc4\x83 fie oamenii ace\xc8\x99tia \xe2\x80\x94 bun\xc4\x83tatea, jertfele, munca \xc8\x99i izb\xc3\xaenzile lor, \xc3\xaentrupate \xc3\xaen povestiri calde, sugestive, a\xc8\x99a ca cititorul s\xc4\x83 se simt\xc4\x83 mi\xc8\x99cat ca de lucruri v\xc4\x83zute aievea \xc8\x99i s\xc4\x83 capete \xc3\xaendemnul de a-\xc8\x99i aduce \xc8\x99i el partea lui de bine pe lumea asta, de a se face \xc8\x99i el folositor cu ceva \xc8\x9b\xc4\x83rii \xc8\x99i neamului lui". Scriitorii s\xc3\xaent chema\xc8\x9bi s\xc4\x83-\xc8\x99i fac\xc4\x83 \xe2\x80\x9edatoria", s\xc4\x83 lupte \xc3\xaempotriva importului de idei, a coruperii limbii prin \xc3\xaemprumuturi str\xc4\x83ine. Contest\xc3\xaend simbolismul, revista \xc3\xaencurajeaz\xc4\x83 acele produc\xc8\x9bii care prosl\xc4\x83vesc \xe2\x80\x9emarea via\xc8\x9b\xc4\x83 a poporului" rom\xc3\xa2n, trecutul lui glorios, \xe2\x80\x9efrumuse\xc8\x9bile acestui p\xc4\x83m\xc3\xaent" etc.\n_START_SECTION_\nPrimii colaboratori la S\xc4\x83m\xc4\x83n\xc4\x83torul\n_START_PARAGRAPH_\n\xc3\x8en numerele ap\xc4\x83rute \xc3\xaen anul 1901 (vineri, 2,9,16,23,30 decembrie) \xc8\x99i \xc3\xaen cele din anul urm\xc4\x83tor, colaboreaz\xc4\x83 printre al\xc8\x9bii: Dimitrie Anghel, Zaharia B\xc3\xa2rsan, Ion Gorun, Ion Ag\xc3\xa2rbiceanu, E. G\xc3\xaerleanu, C. Moldoveanu, Constan\xc8\x9ba Hodo\xc8\x99, Ilarie Chendi, R. Cioflec, V. Savel, G. Tutoveanu, Ion Adam, G. V\xc3\xaelsan, al\xc4\x83tur\xc3\xa2ndu-se \xc3\xaen anii urm\xc4\x83tori \xc8\x99i Ioan A. Bassarabescu, Ioan Alexandru Br\xc4\x83tescu-Voine\xc8\x99ti, Emil G\xc3\xa2rleanu, George Top\xc3\xaerceanu, Ion Minulescu, Elena Farago, Emil Isac, etc.\n_START_SECTION_\nDirectorii S\xc4\x83m\xc4\x83n\xc4\x83torul\n_START_PARAGRAPH_\n\xc3\x8entre 2 decembrie 1901 \xc8\x99i 29 decembrie 1902, directori au fost George Co\xc8\x99buc \xc8\x99i Alexandru Vl\xc4\x83hu\xc8\x9b\xc4\x83. \xc3\x8entre ianuarie 1905 \xc8\x99i iunie 1905, direc\xc8\x9bia a apar\xc8\x9binut unui comitet de redac\xc8\x9bie sub conducerea lui Ilarie Chendi. Din iunie 1905 p\xc3\xa2n\xc4\x83 \xc3\xaen 17 octombrie 1906, animatorul ei a fost istoricul Nicolae Iorga. Din octombrie 1906 p\xc3\xa2n\xc4\x83 \xc3\xaen decembrie 1908, direc\xc8\x9biunea apar\xc8\x9bine unui comitet compus din  \xc8\x98tefan Octavian Iosif, Mihail Sadoveanu \xc8\x99i Ion Scurtu. Dup\xc4\x83 plecarea de la revist\xc4\x83 a lui Nicolae Iorga, celor trei redactori li s-a al\xc4\x83turat \xc8\x99i Dimitrie Anghel \xc8\x99i Constantin Sandu-Aldea, pentru partea literar\xc4\x83, \xc8\x99i Gheorghe Munteanu Murgoci, pentru partea \xc8\x99tiin\xc8\x9bific\xc4\x83. Din decembrie 1908, p\xc3\xa2n\xc4\x83 \xc3\xaen decembrie 1909, director al revistei a fost Aurel C. Popovici. Din ianuarie 1910 \xc8\x99i p\xc3\xa2n\xc4\x83 la 27 iunie 1910, direc\xc8\x9biunea apar\xc8\x9bine unui comitet \xc3\xaen frunte cu Ion Scurtu.\n_START_SECTION_\nPoe\xc8\x9bii S\xc4\x83m\xc4\x83n\xc4\x83torul\n_START_PARAGRAPH_\n\xc3\x8entr-un volum scos la Editura Minerva, \xc3\xaen anul 1978, Petru Homoceanul public\xc4\x83 poeziile poe\xc8\x9bilor de la S\xc4\x83m\xc4\x83n\xc4\x83torul. Ei sunt \xc3\xaen ordine alfabetic\xc4\x83:  Dimitrie Anghel (pseudonime: V. Ieronim, M\xc4\x83ghiran, Teofil Jianu, Gh. \xc8\x98utzu), Traian Anghelovici, Zaharia B\xc3\xa2rsan (pse-: S\xc3\xaen Petreanul), Ion B\xc3\xa2rseanul, Ion Borcia (pse-: I. Corbea \xc3\xaen S\xc4\x83m\xc4\x83n\xc4\x83torul, Sorin \xc3\xaen Familia), \xc8\x98tefan Braborescu, I. Bro\xc8\x99u, N. Budurescu, O. Carp (nume: G.Proca), Panait Cerna (nume-: Panait Stanciof), Maria Cioban-Boti\xc8\x99, Romulus Cioflec, Em. Ciomac, Eugen Ciuchi, Ana Codreanu, George Co\xc8\x99buc (pse-: G. Bo\xc8\x99cu \xc3\xaen Tribuna), Maria Cun\xc8\x9ban, Alexandru Davila, C. Dobo\xc8\x99, Al. G. Doinaru (nume: Alexandru Gheorghiu), Ion Dragoslav, Regina Elisabeta (pse-: Carmen Sylva), Elena Farago (pse-: Fatma \xc3\xaen Rom\xc3\xa2nia muncitoare),  A. Forgaci, Zoe G. Frasin, Enric Furtun\xc4\x83 (nume-: H. Pekelman), Const. C. Giulescu, Octavian Goga (pse-: Tavi \xc3\xaen Tribuna), C. Sp. Hazna\xc8\x99, Spiru Sp. Hazna\xc8\x99, Laz\xc4\x83r Iliescu, \xc8\x98t. O. Iosif, Vasile Lasc\xc4\x83r, I. C. Leandru, Ana Manolache-Holda (nume-: Cu\xc8\x9ba Chiriac), I. M. Marinescu, A. M\xc3\xaendru, Corneliu Moldovanu, D. Nanu, Natalia Negru-Iosif, G. Orleanu, Oreste (nume: Gh. Georgescu-Oreste), M. Paleologu, Ecaterina Piti\xc8\x99, Vasile Podeanu, Volbur\xc4\x83 Poian\xc4\x83 (nume-: Constantin N\xc4\x83stura\xc8\x99), Andrei Popovici B\xc4\x83n\xc4\x83\xc8\x9beanu, Dinu Ramur\xc4\x83, Mircea Dem. R\xc4\x83dulescu, G. Rotic\xc4\x83 (nume-: Gavril Rotaru), Ecaterina M. Sadoveanu, G. S\xc4\x83punaru, Mihail S\xc4\x83ulescu, Al. Scepkin, Aurel Seca (pse-: Esca), T. U. Soricu, Artur Stavri, Eugeniu \xc8\x98tef\xc4\x83nescu-Est, D. Teleor (nume-: Dimitrie Constantinescu), C. Teodorescu, G. Tutoveanu (nume-: G.G. Ionescu), George V\xc3\xa2lsan, Alexandru Vl\xc4\x83hu\xc8\x9b\xc4\x83 (pse-: Ada, I. Balt\xc4\x83, Radu, Rare\xc8\x99), N. Vulovici.\n_START_SECTION_\nRevista S\xc4\x83m\xc4\x83n\xc4\x83torul condus\xc4\x83 de Alexandru Vlahu\xc8\x9b\xc4\x83 \xc8\x99i Gheorghe Co\xc8\x99buc\n_START_PARAGRAPH_\n\xc3\x8en timpul celor doi directori, mi\xc8\x99carea sem\xc4\x83n\xc4\x83torist\xc4\x83 reu\xc8\x99ise un lucru extrem de important: un public cititor propriu. Nu cu mai mult de nou\xc4\x83 ani \xc3\xaen urm\xc4\x83, Caragiale \xc3\xaei declarase \xc3\xaen stilul lui propriu, lui Vlahu\xc8\x9b\xc4\x83:\xe2\x80\x9eDegeaba, n-ai pentru cine s\xc4\x83 scrii, n-ai public\xe2\x80\x9d. Acum, \xe2\x80\x9eS\xc4\x83m\xc4\x83n\xc4\x83torul\xe2\x80\x9d fusese bine primit, avea un public fidel dar nu s-ar putea spune c\xc4\x83 s\xc4\x83m\xc4\x83n\xc4\x83torismul era gata format sub directoratul lui Vlahu\xc8\x9b\xc4\x83 \xc8\x99i Co\xc8\x99buc. Printre alte presupuneri asupra faptului c\xc4\x83 ei abandonaser\xc4\x83 revista dup\xc4\x83 numai un an de conducere, se num\xc4\x83r\xc4\x83 \xc8\x99i aceea c\xc4\x83 descoperiser\xc4\x83 \xc3\xaen politica lui Haret \xe2\x80\x9eo latur\xc4\x83 diversionist\xc4\x83\xe2\x80\x9d ce i-ar fi determinat s\xc4\x83 plece spre a se delimita de ideologia revistei. Mai exist\xc4\x83 \xc8\x99i alte presupuneri privind abandonarea revistei. Una din ele era c\xc4\x83 G. Co\xc8\x99buc, poetul baladelor \xc8\x99i idilelor acceptase conducerea \xe2\x80\x9enumai pentru a se putea \xc3\xaendep\xc4\x83rta de Albina\xe2\x80\x9d_NEWLINE_Motivul care a at\xc3\xa2rnat \xc3\xaens\xc4\x83 cel mai greu \xc3\xaen cump\xc4\x83n\xc4\x83, a fost, ca mai \xc3\xaentotdeauna prin redac\xc8\x9bii, criza de genera\xc8\x9bie de\xc8\x99i \xc3\xaentre el \xc8\x99i redactorii de baz\xc4\x83 - Chendi  n. 1871, Iosif, n. 1875, Scurtu, n. 1877 \xe2\x80\x93 nu era o diferen\xc8\x9b\xc4\x83 de v\xc3\xa2rst\xc4\x83 mai mare de un deceniu. Cu toate acestea, Co\xc8\x99buc ajunsese \xe2\x80\x9eom mare\xe2\x80\x9d \xc8\x99i \xc3\xaen consecin\xc8\x9b\xc4\x83 b\xc4\x83tr\xc3\xa2n, pentru c\xc4\x83 era Laureat al Academiei \xc8\x99i membru corespondent al ei, era mereu invitat la palat \xc8\x99i la mas\xc4\x83 de mini\xc8\x99tri sau ministeriabili mai de soi sau mai m\xc4\x83run\xc8\x9bi. \xe2\x80\x9eNu te mai \xc3\xaen\xc8\x9belege lumea deloc, deloc\xe2\x80\x9d \xc3\xaei striga Chendi, pe c\xc3\xa2nd dimpotriv\xc4\x83, Co\xc8\x99buc nu-i \xc3\xaen\xc8\x9belegea pe redactorii mai tineri, nu le accepta orient\xc4\x83rile \xc8\x99i nici mentalitatea._NEWLINE__NEWLINE_Poate din cauza discu\xc8\x9biilor cu Chendi, poate din alte ra\xc8\x9biuni, George Co\xc8\x99buc se g\xc3\xa2ndise a l\xc4\x83sa \xe2\x80\x9eS\xc4\x83m\xc4\x83n\xc4\x83torul\xe2\x80\x9d pe m\xc3\xa2na acestor redactori tineri cu g\xc3\xa2ndul c\xc4\x83 \xc3\xae\xc8\x99i vor da din aceast\xc4\x83 nou\xc4\x83 pozi\xc8\x9bie mai mult interes. Astfel, \xc3\xaentre 29 decembrie 1902 \xc8\x99i 5 iunie 1905, direc\xc8\x9bia a fost l\xc4\x83sat\xc4\x83 \xc3\xaentr-adev\xc4\x83r unui comitet de redac\xc8\x9bie dar sub conducerea lui Ilarie Chendi. Din vara anului 1905 \xc8\x99i p\xc3\xa2n\xc4\x83 \xc3\xaen 17 octombrie 1906, conducerea va fi preluat\xc4\x83 de Nicolae Iorga. Ca director la \xe2\x80\x9eS\xc4\x83m\xc4\x83n\xc4\x83torul\xe2\x80\x9d, Iorga str\xc3\xa2nge cam aceia\xc8\x99i durat\xc4\x83 de timp c\xc3\xa2t de\xc8\x9binuser\xc4\x83 direc\xc8\x9bia Vlahu\xc8\x9b\xc4\x83 \xc8\x99i Co\xc8\x99buc, a\xc8\x99a c\xc4\x83 nu se poate spune nici c\xc4\x83 sem\xc4\x83n\xc4\x83torismul fusese gata format pe vremea celor doi, nici c\xc4\x83 ideologia lui s-a manifestat numai prin Iorga\n_START_SECTION_\nRevista S\xc4\x83m\xc4\x83n\xc4\x83torul \xc3\xaen anii urm\xc4\x83tori. S\xc4\x83m\xc4\x83n\xc4\x83torismul.\n_START_PARAGRAPH_\nAv\xc3\xa2nd \xc3\xaen vedere c\xc4\x83 revista \xe2\x80\x9eS\xc4\x83m\xc4\x83n\xc4\x83torul\xe2\x80\x9d a fost condus\xc4\x83 de diverse colective si personalit\xc4\x83\xc8\x9bi din lumea literar\xc4\x83, nu se poate g\xc3\xa2ndi global ideologia revistei, de la primul p\xc3\xa2n\xc4\x83 la ultimul num\xc4\x83r, f\xc4\x83r\xc4\x83 disocieri dar un curent comun numit sem\xc4\x83n\xc4\x83torism a existat. V\xc4\x83zut \xc3\xaen ansamblul s\xc4\x83u, datorit\xc4\x83 unui important public cititor, s\xc4\x83m\xc4\x83n\xc4\x83torismul a r\xc4\x83mas al\xc4\x83turi de mi\xc8\x99carea poporanist\xc4\x83 a lui Spiru Haret unul din curentele ideologice remarcabile ale \xc3\xaenceputului de secol XX. Apari\xc8\x9bia lui a contribuit nu numai la culturalizarea maselor dar \xc8\x99i la dezvoltarea interesului fa\xc8\x9b\xc4\x83 de problema \xc8\x9b\xc4\x83r\xc4\x83neasc\xc4\x83, \xc8\x9b\xc4\x83r\xc4\x83nimea fiind aflat\xc4\x83 tocmai \xc3\xaen acei ani \xc3\xaen criz\xc4\x83, criza culmin\xc3\xa2nd cu r\xc4\x83scoalele din anii 1907. Se cansider\xc4\x83 totu\xc8\x99i de mul\xc8\x9bi critici literari c\xc4\x83 principalul artizan al acestui curent a fost Nicolae Iorga deoarece el pre\xc8\x9buia, mai bine dec\xc3\xa2t oricare altul, tradi\xc8\x9biile noastre istorice \xc8\x99i cultural-artistice unde folclorul de\xc8\x9bine un loc important, valorile noastre na\xc8\x9bionale, lupta pentru emancipare \xc8\x99i eliberare na\xc8\x9bional\xc4\x83. Acestea erau preocup\xc4\x83rile lui dintotdeauna dar cu ocazia conducerii revistei \xe2\x80\x9eS\xc4\x83m\xc4\x83n\xc4\x83torul\xe2\x80\x9d, el a modelat noile concepte definindu-le, sintetiz\xc3\xa2ndu-le \xc8\x99i teoretiz\xc3\xa2ndu-le._NEWLINE__NEWLINE_Ideea central\xc4\x83 din jurul conceptului \xe2\x80\x9eS\xc4\x83m\xc4\x83n\xc4\x83torul\xe2\x80\x9d se leag\xc4\x83 de aspectele cele mai acute privind instruc\xc8\x9bia \xc8\x99i educa\xc8\x9bia permanent\xc4\x83 a societ\xc4\x83\xc8\x9bii, de necesitatea culturaliz\xc4\x83rii maselor dar \xc8\x99i a formatorilor de opinie. \xc3\x8ensu\xc8\x99i \xe2\x80\x9ea sem\xc4\x83na\xe2\x80\x9d d\xc4\x83 de \xc3\xaen\xc8\x9beles c\xc4\x83 reprezentan\xc8\x9bii acestui curent civic \xe2\x80\x9eseam\xc4\x83n\xc4\x83\xe2\x80\x9d concep\xc8\x9biile lor. \xc8\x98i nu numai \xc3\xaen mediul s\xc4\x83tesc ca odinioar\xc4\x83 ci \xc3\xaen \xc3\xaentreg ansamblul societ\xc4\x83\xc8\x9bii.\n_START_SECTION_\nSitul Sem\xc4\x83n\xc4\x83torul\n_START_PARAGRAPH_\n\xc3\x8entr-un efort de a reanima vechi reviste literare, \xc3\xaen format online, Artur Silvestri trimite \xc3\xaen anul 2007 tuturor prietenilor, o \xe2\x80\x9eScrisoare de Bunavestire\xe2\x80\x9d  \xc3\xaen care configureaz\xc4\x83 conceptul de baz\xc4\x83 al noilor reviste literare re\xc3\xaenfiin\xc8\x9bate online peste circa un veac \xc8\x99i din care se adapteaz\xc4\x83 \xc8\x99i programul pentru \xe2\x80\x9eS\xc4\x83m\xc4\x83n\xc4\x83torul\xe2\x80\x9d:  \xe2\x80\x9eSem\xc4\x83n\xc4\x83torul\xe2\x80\x9d: \xe2\x80\x9eAcesta este un program nu de "ripost\xc4\x83" ci de "re-cucerire", de completare de informa\xc8\x9bie \xc8\x99i de alternativ\xc4\x83, sp\xc4\x83rg\xc3\xa2nd "nucleul dominant" ce impune teme, idei \xc8\x99i nume \xc3\xaentr-un canon restrictiv care - dincolo de aspectul simplificator - ucide prin omisiune, "etichetism" stupid \xc8\x99i \xc3\xaentrerupere de continuitate acolo unde trebuie s\xc4\x83 existe echilibru \xc8\x99i fruct \xc3\xaen evolu\xc8\x9biile noastre.\xe2\x80\x9d (Artur Silvestri -\xe2\x80\x9eScrisoare de Bunavestire\xe2\x80\x9d, 2007) _NEWLINE_  _NEWLINE_R\xc4\x83spunde la scrisoare Funda\xc8\x9bia Tismana, care se simte legat\xc4\x83 de vechea revist\xc4\x83 prin George Co\xc8\x99buc care-\xc8\x99i petrecea mai toate vacan\xc8\x9bele la Vila Sfetea de la Tismana. Funda\xc8\x9bia ofer\xc4\x83 sprijin logistic, de natur\xc4\x83 informatic\xc4\x83, execut\xc3\xa2nd situl \xe2\x80\x9eSem\xc4\x83n\xc4\x83torul\xe2\x80\x9d. Primele pagini definesc conceptul dar redac\xc8\x9bia de la Tismana, \xc3\xaen lipsa unor redactori de specialitate, se limiteaz\xc4\x83 pe site-ul Sem\xc4\x83n\xc4\x83torul,  la oferirea de informa\xc8\x9bii despre re\xc8\x9beaua publica\xc8\x9biilor ARP \xe2\x80\x93 Asocia\xc8\x9bia Rom\xc3\xa2n\xc4\x83 pentru Patrimoniu.\n_START_SECTION_\nMoment de cotitur\xc4\x83 Sem\xc4\x83n\xc4\x83torul\n_START_PARAGRAPH_\nProiectul demarat de "Funda\xc8\x9bia Tismana" \xc3\xaempreun\xc4\x83 cu ARP - Asocia\xc8\x9bia Rom\xc3\xa2n\xc4\x83 pentru Patrimoniu a func\xc8\x9bionat p\xc3\xa2n\xc4\x83 c\xc3\xa2nd, la exact trei ani de la decesul pre\xc8\x99edintelui Artur Silvestri, ARP a suspendat unilateral toate site-urile \xc8\x99i publica\xc8\x9biile sale \xc3\xaencep\xc3\xa2nd cu 1 dec. 2011,  probabil din lips\xc4\x83 de fonduri sau din cutum\xc4\x83 bisericeasc\xc4\x83 termin\xc3\xa2ndu-se doliul propus de preot. Activitatea editorial\xc4\x83 pe care o desf\xc4\x83\xc8\x99ura redac\xc8\x9bia de la Tismana sub sigla "Funda\xc8\x9bia Tismana" a \xc3\xaencetat, spre dezam\xc4\x83girea a circa 130 de scriitori \xc8\x99i colaboratori din \xc3\xaentreaga lume. Scrierile publicate pe site-urile suspendate de ARP au fost totu\xc8\x99i salvate deschiz\xc3\xa2ndu-se pe re\xc8\x9beaua Internet dou\xc4\x83 domenii noi pentru transferul operelor literare. Pentru aceasta, redactorul Nicolae N. Tomoniu \xc3\xaempreun\xc4\x83 cu fiul s\xc4\x83u care avea \xc8\x99i el experien\xc8\x9b\xc4\x83 \xc3\xaen domeniul asociativ, au creat Asocia\xc8\x9bia \xe2\x80\x9eSem\xc4\x83n\xc4\x83torul Tismana\xe2\x80\x9d, acronim AST, \xc8\x99i Asocia\xc8\x9bia \xe2\x80\x9eDorna Tismana\xe2\x80\x9d, acronim ADT, site-uri necesare pentru continuarea proiectului editorial pe dou\xc4\x83 direc\xc8\x9bii: publicistic\xc4\x83 asocia\xc8\x9bia AST \xc8\x99i editur\xc4\x83 ADT. Dup\xc4\x83 un timp, ADT a renun\xc8\x9bat la editur\xc4\x83, ocup\xc3\xa2ndu-se de proiecte pentru tineret._NEWLINE_  Site-ul , a fost preluat de Asocia\xc8\x9bia \xe2\x80\x9eSem\xc4\x83n\xc4\x83torul Tismana\xe2\x80\x9d pe site-ul ei, deoarece vechiul site www.editura-online.ro, este inactiv \xc3\xaen prezent. Prin adresa nr. 33/09.01.2013, Biblioteca Na\xc8\x9bional\xc4\x83 a Rom\xc3\xa2niei \xc8\x99i Centrul Na\xc8\x9bional ISBN, a \xc3\xaenregistrat editura "Sem\xc4\x83n\xc4\x83torul", \xc3\xaen cadrul Asocia\xc8\x9biei "Sem\xc4\x83n\xc4\x83torul Tismana" av\xc3\xa2nd director pe Nicolae N. Tomoniu. La pu\xc8\x9bin timp, (22.01.2013) acesta \xc3\xaenregistreaz\xc4\x83 \xc8\x99i Revista "S\xc4\x83m\xc4\x83n\xc4\x83torul" \xc3\xaempreun\xc4\x83 cu site-ul  la Centrul Na\xc8\x9bional ISSN. Revista public\xc4\x83 fragmente din scrierile editurii, editura promov\xc3\xa2nd - dup\xc4\x83 conceptul de acum un secol - volume inedite de proz\xc4\x83, poezie, teatru, critic\xc4\x83 literar\xc4\x83, studii \xc8\x99i monografii ale unor debutan\xc8\x9bi sau autori consacra\xc8\x9bi._NEWLINE_ _NEWLINE_At\xc3\xa2t \xe2\x80\x9eS\xc4\x83m\xc4\x83n\xc4\x83torul\xe2\x80\x9d c\xc3\xa2t \xc8\x99i \xe2\x80\x9eDorna Tismana\xe2\x80\x9d sunt branduri ale Tismanei create la \xc3\xaenceputul sec. XX, de c\xc4\x83tre G. Co\xc8\x99buc, Al. Vlahu\xc8\x9b\xc4\x83 \xc8\x99i librarul Sfetea care nu pot fi nici \xe2\x80\x9esuspendate\xe2\x80\x9d, nici \xc3\xaenstr\xc4\x83inate fiind motivul parteneriatului din anul 2007 dintre Funda\xc8\x9bia Tismana \xc8\x99i ARP. Acest parteneriat \xc3\xaencet\xc3\xa2nd la 1 decembrie 2011  \xc3\xaen mod fortuit, brandurile au fost asumate de c\xc4\x83tre Asocia\xc8\x9bia \xe2\x80\x9eSem\xc4\x83n\xc4\x83torul Tismana\xe2\x80\x9d, pre\xc8\x99edinte Nicolae N. Tomoniu \xc8\x99i Asocia\xc8\x9bia \xe2\x80\x9eDorna Tismana\xe2\x80\x9d, pre\xc8\x99edinte Gheorghe Antonio Tomoniu, care ca localnici doresc ca ini\xc8\x9biativele lui George Co\xc8\x99buc de la \xc3\xaenceputul secolului trecut, s\xc4\x83 nu fie date uit\xc4\x83rii.'